Филип Сидни
Обикнал, исках в стих да обясня каква е…
„Астрофел и Стела“, сонет 1

Превод от английски: Александър Шурбанов, 1995

chitanka.info

Обикнал, исках в стих да обясня каква е

скръбта ми, та скръбта да й даде наслада;

с наслада да чете; прочела, да узнае;

узнала в жал, от жал да ми дари пощада.

И дирех слово, дето мъката да вае,

из чуждите творби се ровех без досада

с надежда, че оттам над мен ще заиграе

живителният дъжд след жегата на ада.

Ала духът — дете на майката природа —

от сухата наука-мащеха избяга,

та всички чужди стъпки спираха пред входа

и натежал от думи, аз мълчах на прага.

Тогава мойта Муза всичко разреши:

„В сърцето си се взри, глупецо, и пиши!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.